Olsen Banden indtager Apple TV

Streamingtjenesten Dansk Filmskat, der siden februar sidste år har tilbudt streaming af klassiske danske film, har i dag lanceret en app til Apple TV. Filmtjenesten kan allerede ses på computer, tablet, Chromecast og PlayStation. Tjenesten er ejet af Nordisk Film og rummer et sandt overflødighedshorn af gamle danske film; fra Dirch Passer over Morten Korch til Olsen Banden.

“Jeg er rigtig glad for, at vi kan indlede året med så god en nyhed til Dansk Filmskats medlemmer. Med lanceringen på Apple TV ser vi også frem til at kunne byde nye brugere velkommen indenfor hos Dansk Filmskat,” siger Ole Martini, direktør for Consumer Channels i Nordisk Film i en pressemeddelelse.

App’en er at finde i App Store og kan installeres direkte på den seneste inkarnation af Apple TV (læs vores anmeldelse af den her). Dansk Filmskat kan også findes på PlayStation-spillekonsollen, og ifølge pressemeddelelsen kommer der endnu en udvidelse af universet lige om hjørnet. Vi gætter på Xbox One …

Olsen Banden indtager Apple TV